SVI ร่วง 7% เจอ “Sell on fact” หลังปี 61 กำไรโตกระฉูด 63%
SVI ร่วง 7% เจอ "Sell on fact" หลังปี 61 กำไรโตกระฉูดตามคาด! ล่าสุด ณ เวลา 11.55 น. อยู่ที่ 5.20 บาท ปรับตัวลดลง 0.40 บาท หรือ 7.41% สูงสุดที่ 5.35 บาท ต่ำสุดที่ 5.05 บาท ด้วยมูลค่าซื้อขาย 89.69 ล้านบาท
25 ก.พ. 2562

ผู้สื่อข่าวรายงานว่า ราคาหุ้น บริษัท เอสวีไอ จำกัด (มหาชน) หรือ SVI ล่าสุด ณ เวลา 11.55 น. อยู่ที่ 5.20 บาท ปรับตัวลดลง 0.40 บาท หรือ 7.41% สูงสุดที่ 5.35 บาท ต่ำสุดที่ 5.05 บาท ด้วยมูลค่าซื้อขาย 89.69 ล้านบาท
โดยราคาหุ้นปรับตัวลดลงในวันนี้คาดว่านักลงทุนขายทำกำไรหลังจากรับรู้ผลการดำเนินงานเติบโตตามคาดการณ์ (Sell on fact) หลังจากมีการซื้อเก็งกำไรกันมาก่อนหน้านี้ โดยมีผลการดำเนินงานงวดปี 2561 มีกำไรสุทธิ 802 ล้านบาท คิดเป็นการเติบโตถึง 63%

โดยผลการดำเนินงานในงวดดังกล่าวเพิ่มขึ้น เนื่องจากบริษัทได้ทำยอดขายในปี 2561 ดีกว่าปี 2560 อย่างชัดเจน และได้บันทึกยอดขายของปี 2561 สูงที่สุดตั้งแต่บริษัทฯ ได้ก่อตั้งมา โดยปัจจัยสำคัญมาจากการที่ลูกค้าจากภาคอุตสาหกรรมต่างๆ มีความต้องการสินค้ามากขึ้น ซึ่งบริษัทฯ มียอดขายรวมทั้งหมด สำหรับปี 2561 จำนวน 15,610 ล้านบาท (หรือ 484.9 ล้านเหรียญสหรัฐ) เพิ่มขึ้นจากปีก่อนจำนวน 3,184 ล้านบาท (หรือ 116.2 ล้านเหรียญสหรัฐ) ในอัตราร้อยละ 25.6% ยอดขายที่เพิ่มเกิดจากความต้องการของลูกค้าที่เพิ่มขึ้นในกลุ่มอุปกรณ์สื่อสารโทรคมนาคม อุปกรณ์โสตวีดีทัศน์ อุปกรณ์เครื่องมือแพทย์ อุปกรณ์ไมโครอิเล็กโทรนิกส์
ทั้งนี้ในปี 2562 บริษัทฯ คาดว่ายอดขายจะเพิ่มขึ้นตามเป้าหมายที่ได้ตั้งไว้ด้วยการเติบโตของธุรกิจที่มีอยู่และการขยายฐานผลิตในประเทศต่างๆ ขณะที่บริษัทฯ คาดว่ายอดขายจะเพิ่มขึ้นอย่างต่อเนื่องในปี 2562 ด้วยการเติบโตของธุรกิจที่มีอยู่และการขยายฐานผลิตในประเทศต่างๆ
ขณะเดียวกันบริษัทยังประกาศปันผลงวดดำเนินงานวันที่ 1 ม.ค. 2561 ถึงวันที่ 31 ธ.ค. 2561 เป็นเงินสด 0.11 บาทต่อหุ้น กำหนดขึ้นเครื่องหมาย XD วันที่ 3 พ.ค.2562 และกำหนดจ่ายเงินปันผลวันที่ 24 พ.ค.2562